ཐང་ལོ་ལ་ཟླ་ངོ་འདིར་གཉིད་སྐྱིད་པོ་ཞིག་ཡེ་ནས་ལོག་རྒྱུ་བྱུང་མེད།ནམ་རྒྱུན་ནུབ་འཚལ་འཐུང་རྗེས་ཁོར་རང་དབང་མེད་པར་འདང་རྒྱག་ཅིག་འཁོར་ཡོང་བ་ནི་གཉིད་ཅི་ལྟར་འགུགས་དགོས་བ་དེ་ཡིན།དེ་ནི་ཁོར་མཚོན་ན་ལོ་འདི་འགར་ཡར་དཀོན་མཆོག་ལྷ་ལ་ཞུས་བས་མི་ཕན་ལ་བར་འཇིག་རྟེན་ཕལ་མིའི་དགའ་སྐྱོ་ཆགས་སྡང་ཡོད་ཚད་ཀུན་ནས་གཞོམ་པའི་བདུད་རྩི་ཆང་ལ་བསྟེན་པས་ཀྱང་འདོད་ཐོག་ལ་མི་ཡོང་བའི་བྱ་ལས་ཁག་པོ་འབའ་ཞིག་རེད།ཁོས་མཚན་མོ་རེ་རེར་ཁ་པར་ཡར་སློག་ཡར་སློག་དང་སྐད་འཕྲིན་ཡར་སྐུར་མར་སྐུར་བྱས་བྱས་མཐར་མཇུག་འབྲས་ཉག་གཅིག་ཐོབ་པ་ནི་ཆ་ཡོད་ཆ་མེད་ཀྱི་གྲོགས་པོ་དག་རེ་རེ་བཞིན་གཉིད་དུ་ཞུགས་པར་སྒུག་འགྲོ་བ་དེ་ཡིན་ལ།དེ་དང་མཉམ་དུ་ཁ་ཡ་བྱེད་མཁན་མེད་པའི་ཁོ་བོས་གཞི་ནས་ཁ་པར་ནང་གི་རྩེད་ཤོག་ལ་མི་འཇུ་ག་མེད་ཡིན།ཁོས་རྩེད་ཤོག་དེ་ལན་རེར་རྒྱལ་ཕམ་གཙོར་འཇོག་ལ་ལན་རེར་ཐབས་ཟད་དེ་མོ་རྩིས་རྩེད་རིགས་ཀྱི་མོ་ཤོག་ཀྱང་བྱེད་ཀྱི་ཡོད།རྒྱལ་ཕམ་རྩོད་དུས་འགྲན་ཡ་དེ་ཁ་པར་ནང་གི་གྲངས་འཇུག་གི་གློག་མི་དེ་དག་ཡིན་ལ།མོ་ཤོག་རྩེད་སྐབས་རང་གིས་རང་ལ་དོ་ནུབ་ཀྱི་དུས་ཚོད་བརླག་ཞོར་སང་ཉིན་གྱི་རླུང་རྟ་ག་འདྲ་ཡིན་མིན་བརྟག་གྱིན་པ་དེ་རེད།དེའང་གསལ་བོར་བཤད་ན།ལས་དབང་གི་དགའ་མ་ཞིག་ལ་འཕྲད་མི་འཕྲད་ཀྱི་གནད་དོན་ལ་ཁ་ཕྱོགས་མེད་པའི་མོ་རྡེའུ་ཞིག་གཡུག་བཞིན་པ་དེ་རེད།མ་གཞི།ཁོའི་བློ་ངོར་སུས་ཀྱང་མི་རྟོགས་པའི་བུ་མོ་ཞིག་སྦ་གསང་བྱས་ནས་ཡོད་ལ།ཁོ་རང་ཁོ་མོར་ཤོར་བའི་སེམས་པ་ཞིག་ཉིན་མ་ནམ་ཞིག་ལ་བརྩེ་དུངས་ཀྱི་བྲོ་བ་མ་མྱངས་བར་དེའི་ར་མདའ་དང་རྐུན་པོར་གྱུར་བ་ཡིན་ནམ།